2003. aasta augustis ei olnud Eesti majandus just kõige aktiivsem, kuid eramuehitus oli hakanud elavnema. Tänu soodsatele hindadele oli hoogustunud tegevus eramukruntide turul ning nii tekkis omakorda nõudlus uute eramute järele. See oli aeg, kus eriti aktiivne oli suvilaturg.  Uue ettevõttena tegelesime esimesel aastal palju formaalsete küsimustega ja ettevõtte tegevuse käivitamisega. Samas osutus  esimeste tehingute tegemine ning tulu teenimine loodetust oluliselt keerulisemaks. Mitu potentsiaalset klienti, kellega läbirääkimised olid jõudnud kaugele, loobusid siiski viimasel hetkel tehningust. Ilmselt oli klientidel raske usaldada ettevõtet, kel polnud varasemast mingit tulemust ette näidata. Peale pikka ja keerulist algust, kus nii tootjatehase kui ka investorite usk meie võimalikku edusse oli kõikuma löönud, võis näha ka esimesi valguskiiri. 2004. aasta kevadel suutsime müüa esimese 40 m2 suuruse sauna! Kuigi see ei tähendanud märkimisväärset sissetulekut, sisendas see siiski suurt usku, et oleme võimelised maju müüma ja ehitama. Samal kevadel osalesime elamumessil "Eesti Ehitab", mis osutus läbilöögi suhtes väga oluliseks. Mitu klienti, kes seni olid kahelnud, said sellest innustust ja otsustasid Finnlamelli teenuseid kasutada. Siinkohal ka väike väljavõte 2004. aasta kokkuvõttest:  Aasta algus kujunes väga raskeks ja närviliseks. Mitmed potentsiaalsed kliendid jätsid ostuotsuse langetamata. Olukorda ei kergendanud ka Finnlamelli OY, kelle poolt lubatud reklaamirahad ei laekunud õigel ajal, halvendades seeläbi oluliselt ettevõtte likviidsust. Venis Finnlamelli Eesti OÜ ja Finnlamelli OY vahelise lepingu allkirjastamine, kuna nii mitmetegi punktide osas ei jõutud kokkuleppele. See tekitas survet investoritelt ja vähendas turvatunnet tuleviku ees. Mõnedki kulud, mis olid esialgu planeeritud väiksemaks, osutusid tegelikkuses märkimisväärselt suuremaks. Samas segas Eesti turule keskendumist ka Läti firma ülesupitamine, kuna nii toote tundmine kui ka ehituslik teadmistepagas oli seal väga madalal tasemel. Selgelt ebaõnnestunuks võiks lugeda aasta ka alguses tehtud reklaamikampaania, kus suur investeering ei toonud oodatud tulu.